POROČILO KOMISIJE

O DELU ODBOROV V LETU 2014

Komisija v skladu s členom 10(2) Uredbe (EU) št. 182/2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (v nadaljnjem besedilu: uredba o postopku v odboru), objavlja letno poročilo o delu odborov v letu 2014.

To poročilo vsebuje pregled sprememb v sistemu postopka v odboru v letu 2014 in povzetek dejavnosti odborov. Poročilu je priložen delovni dokument služb Komisije s podrobnimi statističnimi podatki o delu posameznih odborov.

1. Pregled sprememb v sistemu postopka v odboru v letu 2014

1.1 Splošne spremembe

Kot je opisano v poročilu za leto 2013 , so bili vsi postopki v odboru, ki jih je določal starejši sklep o postopku v odboru , z izjemo regulativnega postopka s pregledom (RPS) samodejno prilagojeni novim postopkom v odboru, ki jih določa uredba o postopku v odboru.

Zato so v letu 2014 komitološki odbori delovali v skladu s postopkoma, določenima v uredbi o postopku v odboru, torej svetovalnim postopkom (člen 4) in postopkom pregleda (člen 5), ter v skladu z regulativnim postopkom s pregledom, določenim v členu 5a sklepa o postopku v odboru.

Po predhodnem pregledu leta 2012 je Komisija v skladu z izjavo , ki jo je podala ob sprejetju uredbe o postopku v odboru, da namerava določbe glede RPS v obstoječih temeljnih aktih prilagoditi merilom iz PDEU, leta 2013 sprejela tri predloge za uskladitev skupaj 200 temeljnih aktov s členoma 290 in 291 Pogodbe. Komisija se je novembra 2014 ob začetku novega mandatnega obdobja in v okviru pregleda zakonodajnih predlogov v postopku sprejemanja odločila, da bo te predloge umaknila in počakala na izid prihodnjih razprav med institucijami v zvezi z medinstitucionalnim sporazumom o boljši pripravi zakonodaje.

1.2 Razvoj sodne prakse

Sodišče se je s sodbo z dne 18. marca 2014 v zadevi C-427/12 Evropska komisija proti Evropskemu parlamentu in Svetu Evropske unije (v nadaljnjem besedilu: zadeva o biocidih) prvič izreklo o primeru razmejitve med delegiranimi in izvedbenimi akti. Evropska komisija je s tožbo v zadevi o biocidih predlagala razglasitev ničnosti določbe, ki predvideva sprejetje ukrepov za določitev pristojbin, ki se plačujejo Evropski agenciji za kemikalije, z izvedbenim aktom. Menila je namreč, da bi se pristojbine morale določati z delegiranimi akti. Sodišče je tožbo Komisije zavrnilo kot neutemeljeno. Medtem ko Sodišče ni dvomilo, da imata člena 290 in 291 PDEU vsak svoje področje uporabe, pa je priznalo, da ima zakonodajalec diskrecijsko pravico pri odločitvi, da Komisiji podeli delegirano pooblastilo na podlagi člena 290(1) PDEU ali izvedbeno pooblastilo na podlagi člena 291(2) PDEU. Posledično je Sodišče ugotovilo, da je sodni nadzor omejen na očitne napake.

Sodišče je s sodbo z dne 15. oktobra 2014 v zadevi C-65/13 Evropski parlament proti Evropski komisiji (zadeva EURES) zavrnilo tožbo Parlamenta, ki je predlagal razglasitev ničnosti Izvedbenega sklepa 2012/733/EU, saj po mnenju Sodišča Komisija ni prekoračila svojih izvedbenih pooblastil.



2. Pregled dejavnosti

2.1 Število odborov in sej

Pomembno je razlikovati med komitološkimi odbori in drugimi subjekti, še posebej „strokovnimi skupinami“, ki jih ustanovi Komisija sama. Slednje Komisiji zagotavljajo strokovno znanje pri pripravi in izvajanju politike in delegiranih aktov, medtem ko komitološki odbori Komisiji pomagajo pri izvajanju izvedbenih pooblastil, ki so ji bila podeljena s temeljnimi pravnimi akti. To poročilo obravnava izključno komitološke odbore. Število dejavnih komitoloških odborov v obdobju od 1. januarja 2014 do 1. januarja 2015 je bilo izračunano po področjih dejavnosti (glej razpredelnico I). Za primerjavo so navedeni tudi podatki za preteklo leto (stanje na dan 31. decembra 2013). Oddelki in sestave se ne štejejo ločeno, saj pripadajo skupnemu matičnemu odboru.

RAZPREDELNICA I – Skupno število odborov (2014/15)

Področje politike 2014/15 2013 Kmetijstvo in razvoj podeželja (AGRI) 18 20 Proračun (BUDG) 2 2 Podnebna politika (CLIMA) 5 4 Komunikacijska omrežja, vsebine in tehnologija (CNECT) 6 6 Gospodarske in finančne zadeve (ECFIN) 1 2 Izobraževanje in kultura (EAC) 5 8 Zaposlovanje, socialne zadeve in vključevanje (EMPL) 4 4 Energetika (ENER) 15 18 Okolje (ENV) 31 33 Evropski urad za boj proti goljufijam (OLAF) 1 1 Eurostat (ESTAT) 7 7 Finančna stabilnost, finančne storitve in unija kapitalskih trgov (FISMA) 9 15 Zdravje in varnost hrane (SANTE) 21 26 Humanitarna pomoč in civilna zaščita (ECHO) 2 3 Informatika (DIGIT) 1 1 Notranji trg, industrija, podjetništvo ter mala in srednja podjetja (GROW) 44 33 Mednarodno sodelovanje in razvoj (DEVCO) 5 6 Pravosodje in potrošniki (JUST) 20 17 Pomorske zadeve in ribištvo (MARE) 4 4 Migracije in notranje zadeve (HOME) 14 13 Mobilnost in promet (MOVE) 30 32 Sosedstvo in širitvena pogajanja (NEAR) 3 4 Regionalna in mestna politika (REGIO) 1 2 Raziskave in inovacije (RTD) 5 8 Generalni sekretariat (SG) 3* 2* Služba za instrumente zunanje politike (FPI) 4 4 Obdavčenje in carinska unija (TAXUD) 11 13 Trgovina (TRADE) 15 13 SKUPAJ: 287 301

* Vključno z odborom za pritožbe (za potrebe registra komitologije je odbor za pritožbe registriran kot odbor v pristojnosti Generalnega sekretariata, v praksi pa ga upravljajo vse zadevne službe).